Gratitud Pallars és un projecte de cooperació Leader impulsat pel Departament, coordinat pel Consorci Leader Pirineu Occidental
El Terres Travel Festival és l'únic certamen especialitzat en audiovisual turístic que se celebra a Catalunya i a tot l'Estat i des de 2019 és membre del circuit CIFFT, el Comitè Internacional de Festivals de Cinema Turístic que aplega 18 festivals d'arreu de món i constitueix una competició única al món, destinada a premiar les millors pel·lícules de turisme del món.
El vídeo promocional de Gratitud Pallars, dirigit per Rafa Pérez, Rafael López-Monné i Siqui Sánchez [URL] i el qual va comptar amb la col·laboració de nombrosos voluntaris locals que el van fer possible, ha participat en l'edició d'enguany del festival, rebent el guardó: Accessible and Responsible Tourism (Tourism communication competition).
El festival vol aplegar produccions que incentivin la màgia del viatge -especialment la descoberta d'entorns naturals- i que promoguin el desenvolupament sostenible, i en la seva quarta edició ha rebut la participació d'unes 150 produccions d'un total de 34 països, que es tradueix amb un total de 44 documentals i 105 films turístics.
L'objectiu del projecte Gratitud Pallars: Responsabilitat social i turística és el desenvolupament d'una metodologia per fomentar la contribució voluntària de les empreses turístiques, la població local i els visitants, en la conservació i valorització del patrimoni natural i cultural rural.
A través de la creació del portal web Gratitud Pallars i el desenvolupament d'eines de micromecenatge, voluntariat i compensació de petjada ecològica, així com la identificació i creació de microreserves i projectes de recuperació de patrimoni, es proporcionen mecanismes perquè els visitants, les empreses, els ens i la població local es vinculin i participin en la gestió del paisatge rural.
El projecte neix de la mà de l'Associació Marques de Pastor i es du a terme amb la col·laboració i suport del Consorci Leader Pirineu Occidental, que plegats i durant els darrers anys han fet realitat aquest projecte estratègic territorial als Pallars amb el cofinançament del Departament d'Agricultura, Ramaderia, Pesca i Alimentació i el FEADER.
"El projecte Gratitud vol ajudar a retornar a la natura, al paisatge i al territori tota la felicitat que ens procuren, també vol reforçar els vincles entre les persones —locals i visitants— i els valors del territori a través de propostes de protecció de la naturalesa i de recuperació de patrimoni."
Marques de Pastor és l'associació que impulsa la proposta ecoturística El Cinquè Llac, una ruta a peu, per etapes, que ressegueix antics camins dels Pallars i l'Alta Ribagorça.
El Consorci Leader Pirineu Occidental és el grup d'acció local (GAL) que dinamitza i gestiona el programa Leader a les comarques del Pallars Jussà, Pallars Sobirà, Alta Ribagorça i Val d'Aran.
Aquest premi és un reconeixement més a l'excel·lent tasca que desenvolupen el grups Leader en l'àmbit dels projectes de cooperació, amb el suport del Departament i de ARCA, la xarxa de grups Leader de Catalunya.
Gratitud Pallars desenvolupa una metodologia per fomentar la contribució voluntària de les empreses turístiques, la població local i els visitants, en la conservació i valorització del patrimoni natural i cultural rural.